Saariston yhteysalusliikenne muuttuu maksulliseksi 1. huhtikuuta 2017 alkaen. Kyseessä on kokeilu, joka jatkuu vuoden 2018 loppuun saakka.

Kokeilua valmistelee Liikenne- ja viestintäministeriö yhdessä Liikenneviraston, Trafin ja Varsinais-Suomen Ely-keskuksen kanssa.

– Lausunnolle on lähtenyt kaksi asetusluonnosta, joiden seurauksena esitetään, että yhteysalusliikenteeseen asetetaan maksut, vahvistaa liikenneneuvos Eeva Linkama.

Varsinais-Suomen saaristoalueella maksullisuus koskee jatkossa kymmentä yhteysalusväliä. (Katso lista reiteistä tämän jutun lopusta.)

Maksut koskevat Linkaman mukaan kaikkia – sekä saariston vakiasukkaita että satunnaisia kulkijoita.

Maksun suuruudesta Linkamalla ei ole esittää tarkkoja lukuja.

Maksuja määritellessään liikenne- ja viestintäministeriö on hakenut kohtuullisuuden määritelmää joukkoliikenteen puolelta.

– Ehdotuksen pohjana on käytetty sitä, mitä Matkahuollon linja-autolippujen hinnat ovat haja-asutusalueilla, Linkama kertoo.

Linkaman mukaan myös henkilöautoille ja raskaille ajoneuvoille ehdotetaan omia maksujaa.

Maantielautat säilyvät maksuttomina

Maanteiden jatkona liikennöivät lautat ja lossit säilyvät edelleen maksuttomina.

Saariston rengastien osuudet ovat jo nyt maksullisia muille kuin vakituisesti saaristossa asuville.

Mikäli Liikenne- ja viestintäministeriön asetus menee läpi, jatkossa kaikki maksavat liikkumisestaan myös rengastiellä.

Jatkuu mainoksen jälkeen Mainos päättyy

Liikenne- ja viestintäministeriön suunnitteleman kokeilun tavoitteena on kehittää saariston liikennepalveluihin ratkaisua, jolla voidaan turvata saariston vakituisten asukkaiden, yritysten, osa-aikaisten asukkaiden ja matkailijoiden liikkuminen ja kuljetukset.

Mobiiliapplikaatioita kehitetään

Kokeilussa pyritään hyödyntämään myös digitalisaation tuomat mahdollisuudet liikennepalvelujen kehittämiselle.

Liikenneneuvos Eeva Vikaman mukaan se voisi tarkoittaa vaikkapa mobiiliapplikaatioiden kehittämistä.

– Esimerkiksi puhelimeen ladattavan kyytivälitys-applikaation kautta asiakas voisi tilata itselleen palvelun.

Yhteysalusliikennettä käyttää noin 500 saariston vakituista asukasta. Saariston yhteysalusliikenne aiheuttaa vuosittain 17,5 miljoonan euron kustannukset.

Maksujen myötä valtion kustannusten arvioidaan alenevan noin neljä miljoonaa euroa.

Yhteysalusliikenne on tällä hetkellä kaikille käyttäjille maksutonta.

Maksullisiksi muuttuvat yhteysalusreitit

1. Hiittisten reitti - itä ja länsi

2. Houtskarin reitti

3. Iniön lisäreitti

4. Korppoon reitti

5. Nauvon eteläinen ja poikittainen reitti

6. Nauvon pohjoinen reitti

7. Paraisten reitti

8. Rymättylän reitti

9. Utön reitti

10. Velkuan reitti

Paraisten elinkeinojohtaja:

"Käsittämättömät taksat päivittäin yhteysaluksia käyttäville."

Teksti: Sari Sarelius

Paraisten kaupungin elinkeinojohtaja Tomas Eklundtietää, millaisia taksoja yhteysaluksille on hahmoteltu. Hän pitää niitä käsittämättöminä päivittäin yhteysaluksia käyttäville.

– Henkilökuljetusmaksu olisi 10 euroa, jos matka on alle 10 meripeninkulmaa, ja sitä pidemmillä matkoilla 15 euroa.

Autojen hinnat alkaisivat 35 eurosta matkan pituuden ja auton koon mukaan. Mopon kuljettaminen yhteysaluksella maksaisi 15 euroa ja moottoripyörän 25 euroa.

– On epäselvää, pitääkö kaupungin jotenkin kustantaa alennushintoja vakituisille asukkaille, Eklund ihmettelee.

Hän muistuttaa, että yhteysalukset ovat kuin maantietä saariston vakituisille asukkaille.

Ensin tarvitaan enemmän asukkaita

Eklund ihmettelee yhtälöä, jossa matkailu on hallituksen kärkihankkeita, mutta samalla heikennetään sen edellytyksiä.

Jatkuu mainoksen jälkeen Mainos päättyy

– Ensin tarvitaan enemmän asukkaita, sitten voidaan miettiä toimivia markkinoita.

Liikenne- ja viestintäministeriön suunnitteleman kokeilun tavoitteena on kehittää saariston liikennepalveluihin ratkaisua, jolla voidaan turvata saariston vakituisten asukkaiden, yritysten, osa-aikaisten asukkaiden ja matkailijoiden liikkuminen ja kuljetukset.

Kokeilussa pyritään hyödyntämään myös digitalisaation tuomat mahdollisuudet liikennepalvelujen kehittämiselle.

Se voisi tarkoittaa vaikkapa mobiiliapplikaatioiden kehittämistä esimerkiksi niin, että puhelimeen ladattavan kyytivälitysapplikaation kautta asiakas voisi tilata itselleen palvelun.

Tomas Eklundin mielestä ministeriö on aivan liian optimistinen markkinaehtoisten toimivien markkinoiden saamiseksi yhteysalusliikenteeseen.

– Täällä on aivan liian vähän vakituisia asukkaita ja matkailijoita, jotta markkinat oikeasti toimisivat. Lisäksi pitää luoda maksujärjestelmät.